О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, који прописује да Народна скупштина потврђује међународне уговоре кад је законом предвиђена обавеза њиховог потврђивања.

1. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ АМАНДМАНА

Европска банка за обнову и развој (у даљем тексту: ЕБРД), са седиштем у Лондону, основана је 1991. године у циљу пружања кредитне подршке земљама у транзицији које отварају своју привреду, спроводе структурне реформе и развијају демократију. У капиталу ЕБРД учествују Европска унија (ЕУ), Европска инвестициона банка и државе чланице ЕУ. Након успешних резултата остварених у државама централне Европе, ЕБРД је усмерила своје кредитне активности и на друге државе ван овог региона.

Република Србија је чланица ЕБРД од 19. јануара 2001. године. У швајцарској конституенци ЕБРД, поред Швајцарске, чланице су Украјина, Лихтенштајн, Туркменистан, Република Србија, Црна Гора и Узбекистан. Гувернер Републике Србије у ЕБРД је Синиша Мали, први потпредседник Владе и министар финансија, док је Томислав Момировић, министар унутрашње и спољне трговине, заменик гувернера. Поред регуларних контаката са швајцарском конституенцом, традиционално се одржавају сусрети чланова конституенце приликом годишњих заседања ЕБРД. Rosmarie Schlup је извршни директор конституенце. Душан Зарубица је именован 28. јануара 2022. године за саветника Републике Србије у оквиру канцеларије швајцарске конституенце у ЕБРД, у Лондону.

У децембру 2023. године донета је нова стратегија сарадње ЕБРД са Републиком Србијом до 2028. године, засноване на инвестицијама у оквиру три главна стуба: убрзање зелене енергетске транзиције, повећање конкурентности приватног сектора, његове продуктивности и приступа финансијама, као и финансирање одрживе инфраструктуре и јачање регионалне повезаности.

Споразум о оснивању ЕБРД, са анексима, потписан је 29. маја 1990. године у Паризу, у оригиналу на енглеском, француском, немачком и руском језику. Српска страна је оснивачки акт потврдила Законом о ратификацији Споразума о оснивању Европске банке за обнову и развој, са анексима, („Службени лист СФРЈ - Међународни уговори”, брoj 5/91, „Службени лист СЦГ - Међународни уговори”, брoj 3/05 и „Службени гласник РС - Међународни уговори”, брoj 1/12).

Ради проширења својих активности, Управни одбор ЕБРД усвојио је прве амандмане оснивачког акта 2011. године, ради укључења земаља чланица Јужног и Источног Медитеранa. Српска страна је потврдила измене у марту 2012. године, Законом о потврђивању амандмана на чл. 1. и 18. Споразума о оснивању Европске банке за обнову и развој („Службени гласник РС - Међународни уговори”, брoj 1/12).

Други сет амандмана оснивачког акта усвојио је Управни одбор ЕБРД у мају 2023. године, ради проширења обима пословања и увођења нових обавеза члановима Управног одбора. Најновијом изменом члана 1. Споразума о оснивању ЕБРД (у даљем тексту: Споразум), омогућено је даље географско ширење обима пословања ЕБРД и на подсахарску Африку и Ирак.

Измењени члан 1. Споразума о оснивању ЕБРД дефинише следеће:

а. Израз „подсахарска Африка”, како је наведено у члану 1. Споразума, подразумева регион подсахарске Африке, у складу са дефинициjом који користи Групација Светске банке.

б. Ограничење броја држава чланица подсахарске Африке у којима ЕБРД може остварити своју мисију како је наведено у члану 1. Споразума ће се тумачити тако да омогућава ограничено и постепено проширење географског опсега пословања ЕБРД, у складу са мерама и механизмима утврђеним у извештају Управног одбора „Измена и допуна Споразума о оснивању Европске банке за обнову и развој, како би се омогућило ограничено и постепено проширење географског опсега пословања Банке на подсахарску Африку и Ирак”.

У овом контексту, за одобравање било каквог даљег повећања проширења биће потребан потврдни глас од најмање три четвртине гувернера, који представљају најмање четири петине укупне гласачке моћи чланова.

ц. Ирак ће бити укључен у регион јужног и источног Медитерана за потребе Споразума, те ће се према томе израз „Јужни и Источни Медитеран” како је наведено у члану 1. Споразума, подразумевати као регион који се састоји од држава које имају обалу на Медитерану као и Јордан и Ирак, који су уско интегрисани у овај регион.

Амандманом на члан 12.1. Споразума, предвиђено је да се, у циљу заштите финансијске стабилности и одрживости ЕБРД, Управном одбору повери успостављање и одржавање свих одговарајућих ограничења у погледу показатеља адекватности капитала.

Стога је и разлог за доношење овог закона управо потврђивање амандмана на чл. 1. и 12.1. Споразума о оснивању ЕБРД од стране Републике Србије.

1. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање амандмана на чл. 1. и 12.1 Споразума о оснивању ЕБРД, који су усвојени 18. маја 2023. године, од стране Управног одбора ЕБРД, у Самарканду, у оригиналу на енглеском језику.

Одредба члана 2. Предлога закона садржи текст амандмана на чл. 1. и 12.1. Споразума о оснивању ЕБРД, у оригиналу на енглеском језику и преводу на српски језик.

У одредби члана 3. Предлога закона уређује се ступање на снагу овог закона.

1. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона није потребно обезбедити додатна средства у буџету Републике Србије, нити из осталих извора финансирања.